Poliţiştii Biroului de Investigaţii Criminale din cadrul Poliţiei Roşiorii de Vede au descins, ieri după amiază, în mai multe locuinţe din municipiu. Oamenii legii aveau informaţii că D.C., o tânără de 18 ani de etnie romă, a fost legată cu lanţuri de către părinţi. Motivul, fata dorea să se mărite iar aceştia nu au fost de acord cu alesul inimii sale. În urma acţiunii, tânăra a fost eliberată iar părinţii au fost reţinuţi pentru 24 de ore, sub aspectul săvârşirii infracţiunii de lipsire de libertate, urmând a fi duse în faţa judecătorului de drepturi şi libertăţi, cu propunere de arestare preventivă.

Contactat telefonic, comisarul şef Alin Ghene, şeful Poliţiei din Roşiorii de Vede, a confirmat informaţia.

„Poliţistii din Roşiorii de Vede au fost sesizaţi, în după amiaza zilei de ieri, de către un tânăr în vârstă de 20 de ani, care reclama faptul ca iubita acestuia este tinuţă în lanţuri de catre membrii familiei acesteia iar el a fost deposedat de o suma de bani. Poliţiştii au demarat cu celeritate activitatile şi au obţinut 5 autorizaţii de percheziţie domiciliară, la locuinţele pe care familia tinerei le deţine, pe strada 1 Decembrie din localitate, şi sprijiniţi de două grupe SAS au efectuat cinci percheziţii domiciliare, iar la una dintre locaţii a fost găsită tânăra ţinută în lanţuri, fiind eliberata imediat. Totodată, de la una dintre locaţii a fost ridicată suma de 4900 euro. Faţă de tatăl şi fratele tinerei a fost luată masura reţinerii, aceştia fiind introduşi în CRAP Teleorman. În cauza cercetările continuă pentru săvârşirea infracţiunii de lispire de libertate şi tâlhărie”, se arată într-un comunicat al IPJ Teleorman.